O vevin chê di scrivi alc in cont dal candidât ae presidence de Federazion taliane dal zûc dal balon (FIGC) e des sôs declarazions in cont di bananis e pedigree, ma o vin lassât pierdi pal aviliment…
Intant a son saltadis fûr lis gnovis in cont dal fantomatic referendum pe indipendence dal Friûl , al è stât il Mittelefest, che di chel o vevin za scrit alc achì e achì
e il Cagliari Calcio al à inviât la sô gnove campagne abonaments, che e fevele ancje un pôc par sart.
Su cualchidun di chescj argoments o vin publicât un articul sul Quotidiano di vuê. Cumò si pues leilu ancje chi disot.
VONDE CJACARIS. I FANTOMATICS INDIPENDENTISCJ, LA PÔRE DI DOPRÂ LIS LENGHIS “ALTRIS” DAL FRIÛL E L’ESEMPLI DAL CAGLIARI
«Chistionai pagu, traballai meda», ma in Friûl nuie
In Friûl si fevele e soredut si tabaie. Cumò a son ancje chei che a tabain di indipendence. Chest argoment, in particolâr, al è saltât fûr tes setemanis passadis par vie che uns pôcs di lôr a àn fat indenant la propueste di fâ un referendum pe indipendence dal Friûl.
Al vignarès di ridi, ma o cirìn dut câs di viodi – se a’nd è… – i aspiets positîfs di cheste operazion. Cul ferâl di Diogjen, forsit si cjate un: si fevele di «indipendence» cence tabûs. Ma magari cussì no, chest al è masse pôc, stant che lis cuistions dal autoguvier e de autodeterminazion, che a son une robe serie, a vegnin frontadis cence sintiment e cence nancje tignî cont di cemût che di passe un secul a son stadis pensadis e fatis indenant tantis rivendicazion di chê fate in Friûl e pal Friûl.
Cun di fat, di ce che si lei ator, i ponts di fuarce dal program di chescj indipendentiscj a saressin la «jeve militâr obligatorie», il «control dal confins» e lis «bariduris doganâls». Isal chest ce nus covente? No, sigûr. La impression e je che la indipendence fate indenant e sedi in realtât une vore «dipendente» e «dipendentiste», par doprâ un concet – «dipendentisim» – che o vevin cjatât timp indaûr sei suntun mensîl furlan
che suntun sît internet de Sardegne .
Cheste maniere di berlâ «Vonde jessi sotans» e samee jessi plene di sotanance: une altre manifestazion de alienazion culturâl, identitarie e politiche di tancj di lôr, in particolâr in Friûl. Simpri che cheste iniziative no le vedin cjapade sù propit cun chê di fâ confusion e «distrazione di massa» su chestis cuistions, simpri plui urgjentis. Nô o pensìn che il Friûl al vedi plui a ce fâ cu la Scozie, cu la Catalogne e cu la Europe che cul referendum venit, il «Triveneto», la «Padania» e lis «bananis» di Tavecchio…
Une altre convinzion che o vin – e le vin palesade sei achì che tal nestri blog – e tocje la impuartance pal marketing e pe promozion dal teritori des lenghis “altris” de regjon Friûl-VJ, di doprâ te publicizazion e te comunicazion istituzionâl sei dai prodots che dai events e des manifestazions di chenti. Si spietavin un segnâl in chest sens de bande de edizion di chest an dal Mittelfest. A son stâts dome i «Segnali» dal sottitul e salacor un segnalut: il fat che il gnûf president di Mittelfest te cerimonie di scree dal program di chest an al à tacât cul saludâ par furlan, par sloven e par todesc.
Alc al è alc e nuie al è nuie? No savìn. Sigûr al è alc di plui di ce che al fâs l’Udin, cun dut che la cuistion dal “cuasi trasferiment” di Scuffet in Spagne e varès di fâ capî trop che al è impuartant il leam cul teritori e cu la sô int.
Lu àn capît i dirigjents dal Cagliari: cussì la sô gnove campagne abonaments e fevele ancje un pôc par sart.
Un dai sprocs al è «chistionai pagu, traballai meda»: tabaiâ pôc, lavorâ tant. In Friûl nuie ce fâ, almancul par cumò. Cuissà se si movarà alc, magari par Friuli Doc…?
EURO FURLAN
eurofurlan@gmail.com
01/08/2014
fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk